## Odluka Ustavnog suda Republike Hrvatske broj: U-IIIVs-1900/2008 od 10. prosinca 2008.

### NN 2/2009 (3.1.2009.), Odluka Ustavnog suda Republike Hrvatske broj: U-IIIVs-1900/2008 od 10. prosinca 2008.

USTAVNI SUD REPUBLIKE HRVATSKE

86

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Mario Kos, Davor Krapac, Duška Šarin i Nevenka Šernhorst, članovi Vijeća, odlučujući o ustavnoj tužbi koju je podnijela K. S. iz B., koju zastupa R. D. D., odvjetnica u K., na sjednici održanoj 10. prosinca 2008. godine, jednoglasno je donio

ODLUKU

I. Ustavna tužba se usvaja.

II. Ukida se rješenje Vrhovnog suda Republike Hrvatske broj: Kzp-5/08 od 6. ožujka 2008. i predmet vraća tom sudu na ponovni postupak.

III. Vrhovni sud Republike Hrvatske dužan je donijeti novo rješenje u najkraćem mogućem roku, ali ne duljem od trideset (30) dana, računajući od prvog idućeg dana nakon objave ove odluke u »Narodnim novinama«.

IV. Ova odluka objavit će se u »Narodnim novinama«.

Obrazloženje

1. Podnositeljica (privatna tužiteljica u kaznenom postupku) podnijela je ustavnu tužbu protiv rješenja Vrhovnog suda Republike Hrvatske, broj: Kzp-5/08 od 6. ožujka 2008.

Navedenom odlukom odbijen je podnositeljičin zahtjev za zaštitom prava na suđenje u razumnom roku zbog dugotrajnosti postupka, koji se vodi pred Županijskim sudom u Karlovcu povodom okrivljenikove žalbe podnijete protiv presude Općinskog suda u Karlovcu, broj: K-292/04 od 12. travnja 2007.

2. U ustavnoj tužbi podnositeljica u bitnome navodi da kao privatna tužiteljica ima svojstvo stranke u kaznenom postupku te je ovlaštena tražiti zaštitu prava na suđenje u razumnom roku.

Smatra da joj je povrijeđeno ustavno pravo zajamčeno člankom 29. stavkom 1. Ustava Republike Hrvatske (»Narodne novine« broj 41/01. – pročišćeni tekst).

ČINJENICE VAŽNE ZA USTAVNOSUDSKI POSTUPAK

3. Ustavni sud je u postupku pokrenutom ustavnom tužbom na temelju navoda ustavne tužbe i uvida u osporeno rješenje Vrhovnog suda, utvrdio pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

3.1. KAZNENI POSTUPAK

Podnositeljica je 18. svibnja 2004. pod brojem: K-292/04 podnijela Općinskom sudu u Karlovcu privatnu tužbu protiv više okrivljenika radi kaznenog djela klevete.

Prvo ročište za glavnu raspravu održano je 11. srpnja 2006. te je odgođeno uslijed nedolaska I do IX okrivljenika.

Sljedeće ročište od 24. srpnja 2006. odgođeno je zbog nedolaska jednog od okrivljenika.

Na ročištu od 23. studenoga 2006. izveden je dokaz saslušanjem okrivljenika i podnositeljice.

Na ročištu od 25. siječnja 2007. izveden je dokaz saslušanjem svjedoka.

Na ročištu od 12. travnja 2007. glavna rasprava je zaključena i objavljena je presuda, kojom su okrivljenici proglašeni krivim za kazneno djelo klevete.

Okrivljenici su 23. travnja 2007. podnijeli žalbu protiv prvostupanjske presude.

Žalbeni postupak se vodi pred Županijskim sudom u Karlovcu pod brojem: Kž-307/07.

3.2. POSTUPAK ZA ZAŠTITU PRAVA NA SUĐENJE U
RAZUMNOM ROKU (VOĐEN PRED VRHOVNIM SUDOM
REPUBLIKE HRVATSKE)

Podnositeljica je 18. siječnja 2008. godine, na temelju odredbe članka 27. stavka 1. Zakona o sudovima, podnijela Vrhovnom sudu zahtjev za zaštitu prava na suđenje u razumnom roku u drugostupanjskom kaznenom postupku, koji se vodi pred Županijskim sudom u Karlovcu povodom okrivljenikove žalbe podnijete protiv presude Općinskog suda u Karlovcu broj: K-292/04 od 12. travnja 2007.

Dana 13. veljače 2008. Županijski sud u Karlovcu dostavio je Vrhovnom sudu očitovanje.

Dopisom od 13. veljače 2008. podnositeljičin zahtjev je dostavljen Državnom odvjetništvu Republike Hrvatske na očitovanje o osnovanosti zahtjeva.

Rješenjem Vrhovnog suda Republike Hrvatske, broj: Kzp-5/08 od 6. ožujka 2008., odbijen je podnositeljičin zahtjev za zaštitom prava na suđenje u razumnom roku.

PRAVO VAŽNO ZA USTAVNOSUDSKI POSTUPAK

4. Mjerodavno pravo sadržano je u članku 29. stavku 1. Ustava i članku 6. stavku 1. Konvencije za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99. – pročišćeni tekst i 8/99. – ispravak; u daljnjem tekstu: Konvencija).

Ustavna tužba je osnovana.

5. Ustavni sud ocjenjuje neprihvatljivim stajalište Vrhovnog suda da podnositeljica nema pravo na zaštitu prava na suđenje u razumnom roku, jer unatoč statusu podnositeljice kao privatne tužiteljice u kaznenom postupku, pokrenutom na temelju njezine privatne tužbe od 18. svibnja 2004. godine, nije u istom postavila imovinskopravni zahtjev, što u smislu članka 27. stavka 1. Zakona o sudovima predstavlja smetnju da se u konkretnom predmetu odlučuje o nekom njezinom pravu ili obvezi predstavlja.

Stajalište o tome, da je za zaštitu prava na suđenje u razumnom roku neodlučno je li (supsidijarni) tužitelj u kaznenom postupku istaknuo imovinskopravni zahtjev, Ustavni sud je iznio u odluci broj: U-IIIVs-3511/2006 od 22. listopada 2008., objavljenoj u »Narodnim novinama« broj 131/08.

6. Slijedom iznijetog, na temelju odredaba članaka 73. i 76. stavaka 1. i 2. Ustavnog zakona, odlučeno je kao u točki I-III. izreke ove odluke.

7. Objava ove odluke (točka lV.) temelji se na članku 29. Ustavnog zakona.

Broj: U-IIIVs-1900/2008

Zagreb, 10. prosinca 2008.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 2/2009-86